
Llythyr Bugeiliol
oddi wrth Esgob Llanelwy at bawb mewn gweinidogaeth
Annwyl Gyfeillion,
Rwy’n cael fy rhyfeddu bob tro gan allu’r ysgrythur i roi llais i’r hyn sydd o’n cwmpas heddiw. 
Y bore yma, yn ystod Boreol Weddi, roedd y salm yn cynnwys yr adnod hon:
“Cilia fy nghyfeillion a’m cymdogion rhag fy mhla, 
ac y mae fy mherthynasau’n cadw draw”
Felly – mae’r beibl yn cymeradwyo cadw pellter cymdeithasol!
Neithiwr, digwyddais sylwi ar y trydar hwn gan Esgob Norwich, oedd yn dweud:
Rydyn ni’n dal i fod yn Eglwys, ond mewn ffordd wahanol. 
Rydyn ni’n dal i fod yn bobl gobaith
Rydyn ni’n dal i fod yn bobl gweddi
Rydyn ni’n dal i fod yn bobl caredigrwydd
Rydyn ni’n dal i fod yn bobl gwasanaeth cariadus
Oherwydd mai ni yw Eglwys Dduw. 
Roedd hyn yn mynegi fy nheimladau i’r dim, a hefyd y ffordd yr hoffwn i eich annog chi y dyddiau hyn.  Ar adeg eithriadol fel hwn, fel petaen ni’n byw drwy bla, mae’n hawdd iawn cael ein taflu.  Ond, dyma’n union pryd y mae Duw yn galw ar ei Eglwys i fod yn fwyaf blaenllaw wrth iddi dystiolaethu, drwy gyhoeddi ei ofal a'i gariad dros ei holl bobl, a’n gwahodd i osod ein hymddiriedaeth a'n hyder ynddo ef. 
 Ar yr adeg yma felly, mae gen i nifer o obeithion ynghylch sut y byddwn ni'n byw ein galwedigaeth fel offeiriaid a diaconiaid.  Rwyf eisiau cyfarch ein cydweithwyr yn y weinidogaeth leyg hefyd, y rhai mewn gweinidogaeth awdurdodedig a'r rhai sy'n gwasanaethu ein bywyd cyffredin drwy arbenigedd Tîm Swyddfa'r Esgobaeth. 
Gofalu amdanon ni’n hunain
Yn gyntaf, mae’n rhaid i ni ofalu amdanon ni’n hunain a’n hanwyliaid.  Fyddwn ni ddim o unrhyw ddefnydd i Dduw os nad ydyn ni’n canfod y ffyrdd ddoethaf a'r gorau o gynnal ein hegni a'n hiechyd, yn gorfforol a meddyliol, ac o ofalu am ein teuluoedd fel y bydded ein cartrefi'n noddfa ac yn sylfaen gref i ni weithredu ein gweinidogaeth.  Alla i ddim pwysleisio gormod mor bwysig yw dilyn cyngor y llywodraeth ar bethau fel cadw pellter cymdeithasol a hunan ynysu pan ddaw’r rhain yn bwysig, yn enwedig os ydyn ni’n perthyn i un o’r categorïau bregus sydd yn cael eu crybwyll yng nghyngor y llywodraeth. 
Os yw eu statws yn newid, dylai clerigion roi gwybod i’r archddiacon perthnasol ac i Arweinydd yr Ardal Genhadaeth a dylai gweinidogion lleyg roi gwybod i’w harweinydd tîm neu Arweinydd yr Ardal Genhadaeth, petai ond i ni eich cofio mewn gweddi ac i gynnig cefnogaeth i chi petaech ei angen. 
Cofiwch y byddaf yn gweddïo drosoch ac yn cynnig cymorth wrth i chi gynnal eich gweinidogaeth.   Er y daeth ein haddoliad cyhoeddus i ben, mae’r Eglwys yn fwy ar agor nag erioed, efallai y bydd yna ffordd wahanol o weinidogaethu ond mae hynny hyd yn oed yn fwy gwerthfawr ar adeg fel hyn. 
Gofalu am ein gilydd
Mae’n bwysig ein bod yn dal i gynnal ein rhwydweithiau i gefnogi’n gilydd.  Efallai nad yw hi’n briodol bellach i ni gyfarfod i weddïo ond nid yw hynny’n ein rhwystro rhag cynnig cefnogaeth a rhannu gweddïau drwy ebost, cyfryngau cymdeithasol, grwpiau What’s App a’u tebyg.  Rwy’n gwybod fy mod i’n bersonol angen eich gweddïau – am ddoethineb, am ddyfalbarhad ac am farn gadarn ac rwy'n gobeithio y byddwn yn cynnig y math yma o weinidogaeth y naill at y llall yn ein timau sy'n rhannu gweinidogaethau.  Pwy sy’n gyfrifol am baratoi rota neu gadwyn weddïo yn eich tîm?
Efallai y bydd yna hefyd weinidogaethau eraill y gallwn ni eu cynnig i'n gilydd ar adeg fel hyn.  Bydd dangos cariad, haelioni a chefnogaeth yn golygu llawer. 
Gofalu am ein cynulleidfaoedd a’n cymunedau
Rwyf wedi fy nghalonogi gan y syniadau disglair sydd gan rai Ardaloedd Cenhadaeth, ble mae timau’n cael eu cydlynu i sicrhau fod y rhai a allai fod yn fregus yn derbyn gofal.  Nid yw gohirio addoliad cyhoeddus yn golygu gohirio gweinidogaethu.  Os oes symptomau neu salwch i’w weld, mae’n rhaid i ni amddiffyn ein hunain, ond nid yw hynny’n golygu nad yw pobl yn gallu cymysgu o gwbl.  Gallai galwad heibio fer, bwrpasol, neu gyfarfod bychan ar gyfer diben penodol, galwadau ffôn bugeiliol ac ymweld drwy ddulliau electronaidd ennill eu plwyf. 
Ein Heglwysi a’n Haddoliad
Mae ein Heglwysi’n noddfa, yn seintwar, yn lleoedd i weddïo ac yn bwysicach erbyn hyn nag erioed.  Er bod yn rhaid i ni fod yn ofalus a dilyn arferion gorau ynghylch cymysgu i leihau’r posibilrwydd o heintio, rwy’n gobeithio bod pob man addoli yn yr esgobaeth ar agor i’r cyhoedd weddïo ar hyn o bryd.  Nid yw drysau o dan glo yn ddigon o dystiolaeth i gariad Duw. 
Byddwn yn ddiolchgar pe byddai gweinidogion yn gwneud yn siŵr nid yn unig bod yr Eglwysi ar agor ar gyfer gweddi ond bod yna le penodol ac amlwg wrth y drws i gyfarfod â phobl sy'n chwilio am help ar yr adeg yma.  Gallai hyn fod yn fwrdd gydag arwydd yn dangos lle mae adnoddau ar gyfer gweddïo a myfyrio, gallai fod yna le i adael ceisiadau am weddiau - coeden neu flwch gweddi.   Gallai fod yno restr gyswllt. 
Fan leiaf, cofiwch bwyso ar eich cynulleidfaoedd a’ch ffyddloniaid na ddylai gweddi ac addoli yn eu disgyblaethau eu hunain ddod i ben ond yn hytrach y dylid eu dyblu.  A chofiwch roi digon o adnoddau iddyn nhw a’u gosod ar y cyfeiriad iawn. Byddai ffurf o Weithred Cymundeb Ysbrdol yn ddefnyddiol iawn, o gofio efallai nad yw’r Ewcharist ei hunan ar gael, a bod yna lawer o adnoddau cyfoethog ar gael, rhai ar ddiwedd ein tudalen bwrpasol a wefan yr esgobaeth.  https://dioceseofstasaph.org.uk/coronavirus/
Yn bersonol, rwy’n ystyried a allai fod yn bosibl cynnig podlediad o addoliad o gapel yr Esgobty gydol tymor y Pasg a gwahodd ein pobl i gymryd rhan - fel esgob yn gwahodd teulu Asaph i ymuno â mi yn rhithiol yn fy nghapel fy hunan ar fore Sul mewn gweithred fer o ddefosiwn, myfyrdod a gweddi.  Byddwn yn ddiolchgar am wirfoddolwyr i'm helpu gyda hyn.  Rwy’n deall y byddai’n rhaid i mi ddarparu lle diogel, a bydd yn rhaid i mi ystyried sut y gallai hyn weithio, ond byddai'n well pe byddai yna fwy nag un llais a mwy nag un person yn cymryd rhan yn y gwasanaeth hwn.  Cofiwch anfon ebost ataf os oes gennych chi rai syniadau da, neu os gallwch gynnig cymryd rhan ar rhyw lefel briodol.  Os gallaf drefnu rhywbeth, byddaf yn rhoi gwybod i chi.  Yn hyn oll, y fwy na dim arall, byddwch wrol a dewr.  Os yw Duw o’n plaid, pwy a all fod yn ein herbyn.  “Byddwch lawen, cadwch y ffydd a’ch credo a gwnewch y pethau bychain." 
Gyda’m cariad a’m gofal a chyda diolchgarwch am ein partneriaeth yn yr Efengyl. 
+Gregory
